                                                    


              PARLAMENTUL  ROMÂNIEI
	Comisia pentru agricultură, silvicultură, industrie alimentară şi servicii specifice

Bucureşti, 29.09.2014
                 Nr. 4c-4/419
	                                  Comisia juridică, de  

                                   disciplină  şi imunităţi
                                 Nr. PL 149/2012/2013


RAPORT COMUN SUPLIMENTAR
asupra proiectului de Lege privind unele măsuri pentru stimularea 
comasării terenurilor agricole  

 (PL. x 149/2012) 
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru agricultură, silvicultură, industrie alimentară şi servicii specifice  şi Comisia juridică, de disciplină şi imunităţi au fost sesizate spre dezbatere în fond cu proiectul de Lege privind unele măsuri pentru stimularea comasării terenurilor agricole,              transmis cu adresa nr.PL. x 149 din 29 mai 2012.

Senatul, în calitate de primă Cameră sesizată, a adoptat  proiectul de lege în şedinţa din 21 mai 2012, în condiţiile art. 75 alineatul (2) teza a III-a din Constituţia României, republicată.
 Potrivit prevederilor art. 75 din Constituţia României, republicată, şi ale art. 92 alin.(9) pct.1 din Regulamentul Camerei Deputaţilor, republicat, Camera Deputaţilor este Cameră decizională. 

Consiliul Legislativ, prin avizul nr. 1279 din 5 decembrie 2011, a avizat favorabil iniţiativa legislativă, cu observaţii şi propuneri.
Proiectul de lege are ca obiect de reglementare crearea cadrului juridic necesar pentru stimularea comasării terenurilor agricole.
Plenul Camerei Deputaţilor, în şedinţa din data de 5 noiembrie 2013, în temeiul dispoziţiilor art. 70 din Regulamentul Camerei Deputaţilor, republicat, a hotărât retrimiterea proiectului de Lege privind unele măsuri pentru stimularea comasării terenurilor agricole, Comisiei pentru agricultură, silvicultură, industrie alimentară şi servicii specifice şi Comisiei juridice, de disciplină şi imunităţi, în vederea unei noi examinări şi depunerii unui nou raport.
Comisiile au avut în vedere şi avizele favorabile ale Comisiei pentru buget, finanţe şi bănci şi Comisie pentru administraţie publică, amenajarea teritoriului şi echilibru ecologic.
Ministerul Agriculturii şi Dezvoltării Rurale, prin punctul de vedere transmis cu adresa nr.201053/2013, nu susţine adoptarea iniţiativei legislative, întrucât, nu este precizat din ce sume se suportă primele, având în vedere faptul că notarii publici reprezintă o profesie liberală cărora nu li se pot impune efectuarea de activităţi specifice cu titlu gratuit. 
În conformitate cu prevederile art.61 din Regulamentul Camerei Deputaţilor, republicat, membrii Comisiei pentru agricultură au examinat proiectul de lege în şedinţa din 4 septembrie 2014 iar membrii Comisiei juridice au examinat proiectul de lege în şedinţa din data de 3 iunie 2014.
La dezbateri au fost prezenţi 36 deputaţi din totalul de 38 membri ai Comisie pentru agricultură iar din partea Comisie juridice au fost prezenţi 25 deputaţi, din totalul de 27 membri ai acesteia.  

În urma dezbaterilor, membrii celor două Comisii au hotărât, cu unanimitate de voturi, să propună plenului Camerei Deputaţilor, spre dezbatere şi adoptare, Raportul de respingere a proiectului de Lege privind unele măsuri pentru stimularea comasării terenurilor agricole, întrucât, proiectul de Lege nu precizează asupra căror forme de proprietate are efecte – proprietate publică sau privată a statului, proprietatea persoanelor juridice sau persoanelor fizice.
De asemenea, finanţarea cheltuielilor privind realizarea programului naţional de înregistrare a proprietăţilor imobiliare, se asigură de la bugetul de stat şi presupune acordarea de ajutoare de stat.
În raport cu obiectul şi conţinutul reglementării, proiectul de lege face parte din categoria legilor ordinare.
                PREŞEDINTE,                                       VICEPREŞEDINTE,
             Nini SĂPUNARU                                           Ciprian Nicolae NICA
              SECRETAR,                                                    SECRETAR,
           Costel ŞOPTICĂ                                  Sorin Constantin STRAGEA
          Consilier parlamentar,




                    Consilier parlamentar,
                Ioana Goţa

